PTTGC ลุ้น Q1/64 กำไรดีต่อ
มีการประเมินว่า PTTGC จะมีแนวโน้มกำไรดีต่อเนื่องในไตรมาส 1/64 ส่วนหนึ่งเกิดจากฐานต่ำในช่วงเดียวกันของไตรมาส 1/63 เพราะช่วงดังกล่าวราคาน้ำมันดิบลดลงแรง
มีการประเมินว่า PTTGC จะมีแนวโน้มกำไรดีต่อเนื่องในไตรมาส 1/64 ส่วนหนึ่งเกิดจากฐานต่ำในช่วงเดียวกันของไตรมาส 1/63 เพราะช่วงดังกล่าวราคาน้ำมันดิบลดลงแรง
21 ก.พ. 2564

คุณค่าบริษัท
มีการประเมินกันว่า บริษัท พีทีที โกลบอล เคมิคอล จำกัด (มหาชน) หรือ PTTGC มีแนวโน้มกำไรดีต่อเนื่องในไตรมาส 1/2564 โดยส่วนหนึ่งเกิดจากฐานต่ำในช่วงเดียวกันของไตรมาส 1/2563 เพราะช่วงดังกล่าวมีราคาน้ำมันดิบที่ลดลงแรง ขณะที่ในไตรมาส 1/2564 มีปัจจัยสนับสนุนจากราคาน้ำมันดิบที่ปรับตัวขึ้น
ผลดังกล่าวทำให้หนุนไตรมาส 1/2564 ด้วยมีกำไรจากสต๊อกน้ำมันต่อเนื่อง รวมถึงอุปสงค์ปิโตรเคมีแข็งแกร่ง ทำให้ราคาผลิตภัณฑ์หลักยังคงปรับตัวขึ้น ซึ่งบริษัทได้ลดการใช้แนฟทาเป็นวัตถุดิบลงในไตรมาส 4/2563 เหลือ 18% จาก 21% และหันมาใช้ก๊าซเพิ่มขึ้น ทำให้น่าจะรักษามาร์จิ้นไว้ได้ดี
นอกจากนั้น ปริมาณขายจะเพิ่มขึ้นตามการเริ่มผลิตโครงการ Propylene Oxide (PO) และ Polyols ซึ่งเป็นผลิตภัณฑ์ปลายน้ำที่มีมูลค่าสูง
สะท้อนจากการฟื้นตัวต่อเนื่องของไตรมาส 4/2563 ที่ทางบริษัทสามารถโชว์กำไรกระโดดถึง 6,405 ล้านบาท เมื่อเทียบกับงวดเดียวกันของไตรมาส 4/2562 มีกำไรเพียง 374 ล้านบาท ผลจากที่กำไรไตรมาส 4/2563 เติบโตอย่างก้าวกระโดด เป็นผลจากรับผลดีจากราคาขายผลิตภัณฑ์พุ่ง พร้อมเซ็น “ซัมซุงฯ” ปรับปรุงโรงโอเลฟินส์หน่วยที่ 2 มูลค่า 5,000 ล้านบาท
ช่วยผลักดันผลการดำเนินงานงบปี 2563 สิ้นสุดวันที่ 31 ธันวาคม 2563 กลับมาทำกำไร 199.61 ล้านบาท หรือ 0.04 บาทต่อหุ้น แม้ว่าเทียบกับงวดเดียวกันของปีก่อนที่มีกำไร 11,682.08 ล้านบาท หรือ 2.59 บาทต่อหุ้น แต่อย่าลืมว่าเป็นการดีที่กลับมามีกำไรได้ เพราะหากย้อนไปดูงวด 9 เดือนแรกมีการขาดทุน 6,204.99 ล้านบาท
ด้วยข่าวดีตลอดทั้งปี 2563 PTTGC พลิกมีกำไร 199.61 ล้านบาทแล้ว สิ่งที่ตามมาเป็นเรื่องที่ทางคณะกรรมการบริษัทมีมติอนุมัติการจ่ายเงินปันผลจากกำไรสะสม โดยมีอัตราการจ่ายปันผลเป็นเงินสดหุ้นละ 1.00 บาท ซึ่งวันที่ไม่ได้รับสิทธิปันผล หรือขึ้นเครื่องหมาย (XD) วันที่ 25 ก.พ. 2564 ส่วนวันที่จ่ายปันผล 23 เม.ย. 2564
นอกจากนี้ เมื่อวิเคราะห์ฐานะทางการเงินของบริษัทเพื่อเป็นตัวแปรในการตัดสินใจ พบว่า ฐานะทางการเงินของบริษัทค่อนข้างแข็งแกร่ง เพราะบริษัทมีสินทรัพย์หมุนเวียนมากถึง 129,910.95 ล้านบาท เมื่อนำมาเทียบกับหนี้สินหมุนเวียนเพียง 59,041.49 ล้านบาท ได้ค่า CURRENT RATIO อยู่ที่ระดับ 2.20 เท่า แสดงว่าบริษัทมีสภาพคล่องทางการเงินมากเกินความจำเป็นด้วยซ้ำ
ส่วนปัญหาหนี้สินของบริษัทไม่มีอะไรที่ต้องเป็นห่วง เพราะบริษัทมีหนี้สินรวมแค่ 200,388.69 ล้านบาท เมื่อนำมาเทียบกับส่วนของผู้ถือหุ้นที่มีอยู่ 288,993.96 ล้านบาท ได้ค่า D/E อยู่ที่ระดับ 0.69 เท่า แสดงว่าบริษัทไม่มีปัญหาหนี้สินมารบกวนในอนาคตอย่างแน่นอน
ด้วยฐานะทางการเงินแข็งแกร่งที่น่าสนใจ โบรกเกอร์ยังคงประสานเสียงแนะนำเป็น “ซื้อ” แต่ที่ให้ราคาเป้าหมายสูงสุดเป็น บล.ทรีนีตี้ ที่ราคา 78 บาท
…
ผู้ถือหุ้นรายใหญ่
รายชื่อกรรมการ